पूजा करते समय ताजे बिल्व पत्र न मिले तो शिवलिंग पर चढ़े हुए बिल्व फिर से चढ़ा सकते हैं
सावन में रोज शिव पूजा करने की परंपरा है। माना जाता है कि इस महीने में की गई पूजा से भक्तों की मनोकामनाएं पूरी हो जाती हैं। sawan 2023, unknown facts about shiv puja, bilva patra in shiv puja, we can offer again the bilva leaves on the Shivling.
सावन में रोज शिव पूजा करने की परंपरा है। माना जाता है कि इस महीने में की गई पूजा से भक्तों की मनोकामनाएं पूरी हो जाती हैं। जो लोग विधिवत पूजा नहीं कर पाते हैं, वे शिवलिंग पर जल और बिल्व पत्र चढ़ाकर भी पूजा कर सकते हैं। ऐसी पूजा से भी अक्षय पुण्य मिलता है। अक्षय पुण्य यानी ऐसा पुण्य, जिसका असर जीवनभर रहता है।
उज्जैन के ज्योतिषाचार्य पं. मनीष शर्मा के मुताबिक, शिव पूजा में बिल्व पत्र जरूर चढ़ाना चाहिए, इसके बिना पूजा अधूरी रहती है। पूजा करते समय अगर बिल्व पत्र नहीं मिल रहे हैं तो शिवलिंग पर चढ़े हुए बिल्व पत्र को फिर से धोकर चढ़ा सकते हैं। शिवपुराण में बताया गया है कि बिल्व पत्र को कई दिनों तक बासी नहीं माना जाता है। इसलिए बार-बार बिल्व पत्र को धोकर शिवलिंग पर चढ़ा सकते हैं।
शिवलिंग चढ़ा सकते हैं ये पत्तियां भी
बिल्व पत्र, धतुरा, आंकड़े के फूलों के साथ ही शिवलिंग पर शमी के पत्ते भी चढ़ा सकते हैं। शमी के पत्ते शनि देव, गणेश जी के साथ ही शिव जी को भी चढ़ाए जाते हैं। माना जाता है कि शिव पूजा में शमी के पत्ते चढ़ाने से कुंडली के शनि दोषों का असर कम होता है।
बिल्व पत्र कब नहीं तोड़ना चाहिए?
बिल्व के पेड़ से पत्तियां तोड़ने के भी नियम हैं। शिव पूजा के लिए किसी भी महीने की, किसी भी पक्ष की अष्टमी, चतुर्दशी, अमावस्या तिथि पर बिल्व नहीं तोड़ना चाहिए। इसके अलावा रविवार को भी बिल्व पत्र न तोड़ें। इन तिथियों पर बाजार से खरीदकर या शिवलिंग पर चढ़े हुए बिल्व पत्र धोकर फिर से भगवान को चढ़ा सकते हैं। 
बिल्व के पेड़ में होता है देवी-देवताओं का वास
शास्त्रों में बिल्व के पेड़ को शिव जी का एक स्वरूप माना गया है। इसे श्रीवृक्ष भी कहते हैं। श्री वृक्ष यानी महालक्ष्मी का वृक्ष। इस पेड़ की जड़ों में देवी गिरिजा, तने में देवी महेश्वरी, शाखाओं में देवी दक्षायनी, पत्तियों में देवी पार्वती, फूलों में मां गौरी और फलों में देवी कात्यायनी वास है। पत्तियों में देवी पार्वती का वास होता है, इस वजह से शिवलिंग पर पत्तियां खासतौर पर चढ़ाई जाती हैं।
किसी मंदिर में या घर में लगा सकते हैं बिल्व का पौधा
सावन महीने में किसी सार्वजनिक जगह पर, किसी मंदिर में या घर-आंगन में बिल्व का पौधा लगाया जा सकता है। मान्यता है कि बिल्व के पौधे से घर के आसपास की नकारात्मकता दूर होती है। इस पेड़ की वजह से वास्तुदोष भी दूर होते हैं। घर में बिल्व का पौधा रहेगा तो शिव पूजा में रोज बिल्व की पत्तियां चढ़ाई जा सकती हैं।